Ved at forbyde registrering af beskrivende tegn og angivelser som EF-varemærker forfølger artikel 7, stk. 1, litra c), i forordning nr. 40/94 om EF-varemærker et mål af almen interesse, hvorefter de tegn og angivelser, der beskriver egenskaber ved de varer eller tjenesteydelser, for hvilke der ansøges om registrering, frit skal kunne bruges af alle. Denne bestemmelse er derfor til hinder for, at sådanne tegn og angivelser forbeholdes en enkelt virksomhed på grund af deres registrering som varemærke. Med henblik på anvendelsen af den nævnte bestemmelse skal det undersøges, hvorvidt det omhandlede tegn i det mindste i en af sine mulige betydninger betegner en egenskab ved de pågældende varer eller tjenesteydelser.

Et varemærke, der består af en neologisme eller af et ord, der består af bestanddele, hvoraf hver bestanddel er beskrivende for egenskaberne ved de varer eller tjenesteydelser, for hvilke der ansøges om registrering, er i sig selv beskrivende for egenskaberne ved disse varer eller disse tjenesteydelser som omhandlet i artikel 7, stk. 1, litra c), i forordning nr. 40/94, medmindre der er en forskel, som kan opfattes, mellem neologismen eller ordet og den blotte sum af de dele, neologismen eller ordet består af. Dette forudsætter, at neologismen eller ordet på grund af sammensætningens usædvanlige karakter i forhold til disse varer eller tjenesteydelser skaber et indtryk, der ligger tilstrækkeligt langt fra det indtryk, som alene sammensætningen af de angivelser, som neologismen eller ordet består af, skaber, således at neologismen eller ordet bliver mere end summen af de nævnte bestanddele. I denne forbindelse er det også relevant at undersøge det omhandlede ord i lyset af relevante leksikale og grammatiske regler.

For at et varemærke, der består af et ord eller af en neologisme, som er en sammensætning af bestanddele, anses for at være beskrivende som omhandlet i artikel 7, stk. 1, litra c), i forordning nr. 40/94 om EF-varemærker, skal en eventuel beskrivende karakter ikke kun konstateres for hver af disse bestanddele, men også for ordet i sig selv eller for neologismen.

Det er ikke blevet godtgjort, at ordmærket Homezone — der i en af termens mulige betydninger betyder »hjemmezone« eller »nærområde« og er søgt registreret som EF-varemærke for telekommunikationsvirksomhed, som henhører under klasse 38 i Nicearrangementet — kan betegne en under denne klasse henhørende telekommunikationstjeneste eller en egenskab herved som omhandlet i artikel 7, stk. 1, litra c), i forordning nr. 40/94 om EF-varemærker, eftersom dette tegn er egnet til at betegne den reducerede takst for mobiltelefontjeneste for den bruger, der befinder sig inden for en zone, som denne selv har defineret, uden at det er præciseret, hvordan dette tegn kan indebære en henvisning til begrebet om takster og dermed, på dette grundlag, kan betegne en telekommunikationstjeneste, som er kendetegnet ved en særlig takstberegning. Dette varemærke kan følgelig ikke anses for også at have en beskrivende karakter for de andre tjenesteydelser i den nævnte klasse 38 alene med den begrundelse, at de er forbundet med mobiltelefontjenester, som indebærer takstoptionen »homezone«.

Det er heller ikke blevet godtgjort, at ordmærket Homezone, der er søgt registreret for »apparater til optagelse, transmission og gengivelse af lyd eller billede; magnetiske databærere, databehandlingsudstyr«, som henhører under klasse 9, kan betegne disse varer eller en af deres egenskaber. Disse varers evne til at muliggøre en mobiltelefontjenestes funktion, som er kendetegnet ved en takstberegning, der tager udgangspunkt i, hvor modtageren af tjenesten befinder sig, er nemlig ikke af en sådan art, at dette kan karakterisere eksistensen af en direkte og konkret forbindelse, som den relevante kundekreds ville kunne etablere mellem ordet »homezone« og de omhandlede varer. Følgelig er denne evne ikke af en sådan art, at den kan godtgøre den beskrivende karakter af tegnet Homezone, hvis betydning, hvad angår sådanne varer eller visse af deres egenskaber, desuden ikke har noget med takstbegrebet at gøre.

Af samme grund er det ikke blevet godtgjort, at ordmærket Homezone, der er søgt registreret for »tjenesteydelser vedrørende ingeniørvirksomhed; computerprogrammering; programmørvirksomhed; teknisk rådgivning og ekspertudtalelser; udlejning af databehandlingsudstyr og computere; teknisk projektering og planlægning af indretninger til telekommunikation«, som henhører under klasse 42, kan betegne disse tjenesteydelser eller en af deres egenskaber.

Endelig er det ikke blevet godtgjort, at ordmærket Homezone, der er søgt registreret for »drift af netværk samt informationsformidling og tjenesteydelser fra en udbyder, nemlig formidling og leasing af adgangstid til databaser; forskning inden for telekommunikationsteknik; ajourføring af databasesoftware; lagring af data i computerdatabaser; installation og vedligeholdelse af databasesoftware; udlejning af adgangstid til databaser«, som henhører under den førnævnte klasse 42, kan betegne disse tjenesteydelser eller en af deres egenskaber. Begrundelsen, hvorefter disse tjenesteydelser er »nødvendige for at indsamle og behandle tjenesteydelsens parametre (til eksempel placeringen og udstrækningen af den af brugeren fastlagte hjemmezone) og de for telefonregningen nødvendige oplysninger om forbindelsen« — bortset fra, at denne begrundelse ikke for hver af de omhandlede tjenesteydelseskategorier gør det muligt at fastslå, hvorfor disse tjenesteydelser er nødvendige i indsamlingen og behandlingen af mobiltelefontjenesteydelsens parametre og de for faktureringen nødvendige oplysninger i forhold til den geografiske placering og udstrækning af brugerens hjemmezone — gør det nemlig ikke muligt at fastslå tegnet Homezones beskrivende karakter i forhold til disse tjenesteydelser eller visse af deres egenskaber. Det fremgår ikke af denne begrundelse, at den relevante kundekreds umiddelbart og uden yderligere eftertanke vil opfatte tegnet Homezone som beskrivende for en af disse tjenesteydelsers egenskaber.

(jf. præmis 33, 37, 48, 49, 53, 60, 61, 66 og 68)